寄龍井辨才法師
作者：釋道潜
朝代：宋

paragraphs: 法師安遠徒，我見常磬折。
頹綱製像運，基搆甚宏達。
煌煌四十載，說法傾吳越。
人天會方丈，萬趾常雜遝。
藹然如丘山，四座羞蟻垤。
投老倦揮麈，毅然辭且决。
饑鷹得秋風，轉盼俄一掣。
結茅南山陲，雲蘿占幽絕。
昔我海上還，相尋訪林樾。
夜闌叩微要，猨鳥寂不聒。
慧風洒幽襟，法雨濯枯枿。
別來今四載，寒暑驚屢闋。
相望如晨星，杳杳各天末。
何當從杖藜，一笑龍泓月。